आतंकवाद के प्रति पाक का नजरिया बदला : राव  
राव ने कहा है कि आतंकवाद से निपटने के पाकिस्तान के नजरिए में बदलाव आया है जो एक ठोस घटनाक्रम है जिसका भारत को संज्ञान लेना चाहिए।
विदेश सचिव निरूपमा राव ने कहा है कि आतंकवाद से निपटने के पाकिस्तान के नजरिए में बदलाव आया है जो एक ठोस घटनाक्रम है जिसका भारत को संज्ञान लेना चाहिए।  निरूपमा ने एक टीवी कार्यक्रम में कहा इस मुद्दे को वे (पाकिस्तान) जिस नजरिए से देखते रहे हैं वह निश्चित तौर पर बदला है। वह इस सवाल का जवाब दे रही थीं कि क्या भारत ने हाल में संपन्न विदेश सचिव स्तर की वार्ता में आतंकवाद के प्रति पाकिस्तान के नजरिए में बदलाव देखा है।  यह पूछे जाने पर कि क्या यह सकारात्मक घटनाक्रम है निरूपमा ने कहा कि यह एक ऐसी बात है जिसका भारत को संज्ञान लेना चाहिए। उन्होंने कहा मेरा मानना है कि जब वे इस तथ्य की बात करते हैं कि इस संबंध में सरकार से इतर तत्वों से निपटने की आवश्यकता है तो हमें पनाहगाहों को देखना चाहिए हमें फर्जी मुद्रा को देखना चाहिए हमें आतंक से जुड़े सभी पहलुओं को देखना चाहिए मेरा मानना है कि यह एक ठोस घटनाक्रम है।